text: Holdleder
  
  publiceret: 2023-01-25 14:47:18+01:00
  En holdleder er en person, der er tilknyttet brandvæsenet som mellemleder og sjakbajs. I større byer er brandstationen døgnbemandet, og brandmandskabet er heltidsansat, men ellers består mandskabet af deltidsansatte eller frivillige, der møder på brandstationen i tilfælde af brand.
  Holdlederen fungerer som sjakbajs for brandmandskabet. En af holdlederens vigtigste opgaver er at sikre sikkerheden for det indsatte brandmandskab. Derudover skal holdledere også kommunikere og koordinere med indsatslederen.
  De deltidsansatte og frivillige holdledere skal bo og arbejde ganske tæt på brandstationen, da de ved alarmering skal kunne møde på brandstationen og afgå i brandkøretøjerne inden for fem minutter.
  Holdlederen bliver ligesom de menige brandmænd bliver alarmeret via en avanceret pager (personsøger), der ud over at modtage beskeder også kan sende et statussvar tilbage. Nogle pagere kan også overvåges med GPS, så brandvæsnets vagtcentral ved, hvor mange brandmænd der er tæt nok på brandstationen til at kunne møde inden for fem minutter.
  De deltidsansatte holdledere modtager et mindre honorar for at stå til rådighed, men modtager ellers kun løn, når de deltager i udrykninger.
  Uddannelsen til holdleder er den samme i hele landet og er reguleret af Beredskabsstyrelsen. For at blive uddannet holdleder i brandvæsenet, skal man først uddannes til brandmand, dernæst skal man gennemføre den fem uger lange holdlederuddannelse.
  Uddannelsen skal vedligeholdes ved deltagelse på en række øvelser og efteruddannelsesmoduler, der fastsættes af Beredskabsstyrelsen. Dette sikrer, at den enkelte holdleder jævnligt får repeteret alle væsentlige dele af sin uddannelse og bliver ajourført på ny viden.